Martinus Aagaard

Martinus Aagaard (1833–1914) var en norsk bonde, kommunepolitiker og offentlig tjenestemann. Han utvandret senere til Amerika.

Han var sønn av lærer og klokker i Stiklestad kirke Jørgen Christian Aagaard og hustru Anne Iversdatter Østgaard. Han hadde seks søsken, hvorav fem vokste opp. Familien bodde først på Verdalsøra, men kjøpte gården Søndre Holmsveet på Stiklestad i 1838.

Martinus Aagaard gikk Nordre Trondhjems amts landbruksskole på By i Egge. Han giftet seg i 1862 med Elen Birgitte Røstad, enebarn av gårdbruker Hans Ottersen Røstad og hustru Anne Sørensdatter Mo på Søndre Røstad ved Levanger. Han overtok snart svigerforeldrenes gård. Aagaard var ordfører i Levanger landsogn (det senere Frol herred) 1870–1871. Elen Birgitte døde i 1873.

I 1875 flyttet han til Trondheim, og forpaktet bort Søndre Røstad. Samme år giftet han seg med Anna Augusta Stubskind (Stuskin), enke etter Hans Peter Borgen i Verdal. Aagaard ble ansatt som forvalter og regnskapsfører ved Tukthuset i Trondheim. I 1880 ble han forpakter av Øvre Stavne på Byåsen i Strinda herred.

Han utvandret til Amerika med kone og fem barn i 1880. Sammen med om lag 50 andre skandinaver lot de seg overbevise av et gruveselskap om å nybygge i New Mexico, men ble utsatt for både indianerangrep og dødelig sykdom. Aagaard slo seg så ned som farmer og skogeier i La Center i Clark County i Washington. Han døde der i 1914. Sønnen Olaf Bernhard Aagaard ble sagbrukseier og delstatspolitiker.

Referanser 

Ordførere i Frol
Norske agronomer
Personer fra USA født i Norge
Personer fra Verdal kommune